**අද්ධාපච්චුප්පනය**

**විශුද්ධි මාර්ගය** - එකභවපරිච්ඡින්නං පන **අද්ධාපච්චුප්පන්නං** නාම. යං සන්ධාය **භද්දෙකරත්තසුත්තෙ** “යො චාවුසො, මනො යෙ ච ධම්මා උභයමෙතං පච්චුප්පන්නං, තස්මිං චෙ පච්චුප්පන්නෙ ඡන්දරාගප්පටිබද්ධං හොති විඤ්ඤාණං, ඡන්දරාගප්පටිබද්ධත්තා විඤ්ඤාණස්ස තදභිනන්දති, තදභිනන්දන්තො පච්චුප්පන්නෙසු ධම්මෙසු සංහීරතී”ති (ම· නි· 3.284) වුත්තං. සන්තතිපච්චුප්පන්නඤ්චෙත්ථ අට්ඨකථාසු ආගතං. අද්ධාපච්චුප්පන්නං සුත්තෙ.

**විශුද්ධි මාර්ග ටීකාව** - එකභවපරිච්ඡින්නන්ති පටිසන්ධිචුතිපරිච්ඡින්නං. එකභවපරියාපන්නං ධම්මජාතං එතරහීති වත්තබ්බං අද්ධාපච්චුප්පන්නං නාම. (එකභවපරිච්ඡින්නං යනු; ප්‍රතිසන්ධි වශයෙන් පිරිසිඳින ලද ධර්මයෝ ය. එක් භවයකට ඇතුලත් වන 'එතරහි - දැන්/ මේ කාලයෙහි' යැයි කීමට සුදුසු වන නාමරූප ධර්ම සමූහය යි.)

**මොහවිච්ඡෙදනී** - පච්චුප්පන්නඤ්ච නාමෙතං තිවිධං ඛණපච්චුප්පන්නං සන්තතිපච්චුප්පන්නං අද්ධාපච්චුප්පන්නඤ්චාති. තත්ථ උප්පාදට්ඨිතිභඞ්ගප්පත්තං **ඛණපච්චුප්පන්නං** නාම. සන්තතිපච්චුප්පන්නං පන දුවිධං රූපාරූපවසෙන. තත්ථ ආතපට්ඨානා ආගන්ත්වා ගබ්භං පවිට්ඨස්ස යාව අන්ධකාරභාවො න විගච්ඡති, අන්තොගබ්භෙ වා වසිත්වා දිවා ආතපට්ඨානං ඔලොකෙන්තස්ස යාව අක්ඛීනං ඵන්දනභාවො න වූපසම්මති, අයං **රූපසන්තති** නාම. ද්වෙ තයො ජවනවාරා **අරූපසන්තති** නාම, තදුභයං **සන්තතිපච්චුප්පන්නන්ති** වෙදිතබ්බං. එකභවපරිච්ඡින්නං **අද්ධාපච්චුප්පන්නං** නාම. ඉමස්මිං පන චෙතොපරියඤාණවිසයෙ කතිපයජවනවාරා අද්ධාපච්චුප්පන්නං නාම. තත්ථ ඛණපච්චුප්පන්නං චිත්තං චෙතොපරියඤාණස්ස ආරම්මණං න හොති ආවජ්ජනෙන සද්ධිං නිරුජ්ඣනතො. න හි ආවජ්ජනජවනානං එත්ථ භින්නාරම්මණතා යුත්තා. රූපසන්තතිපච්චුප්පන්නං පන කතිපයජවනවාරපරිච්ඡින්නං අද්ධාපච්චුප්පන්නං අස්ස ආරම්මණං හොති. ඉද්ධිමා හි පරස්ස චිත්තං ජානිතුකාමො ආවජ්ජෙති, තං ආවජ්ජිතක්ඛණෙ පච්චුප්පන්නචිත්තමාරම්මණං කත්වා තෙනෙව සහ නිරුජ්ඣති. තතො තදෙව නිරුද්ධං චිත්තමාලම්බිත්වා චත්තාරි, පඤ්ච වා ජවනානි උප්පජ්ජන්ති, තෙසං පච්ඡිමං ඉද්ධිචිත්තං, සෙසානි කාමාවචරජවනානි . තෙසඤ්ච එකාරම්මණත්තෙපි ඉද්ධිචිත්තමෙව පරස්ස චිත්තං ජානාති, න ඉතරානි. යථා චක්ඛුද්වාරවීථියං චක්ඛුවිඤ්ඤාණමෙව රූපං පස්සති, න ඉතරානි, තෙසු ච ආවජ්ජනමෙව නිප්පරියායතො පච්චුප්පන්නාරම්මණං, ඉතරානි පන අද්ධාසන්තතිවසෙන පරියායතොති ගහෙතබ්බං, එවමෙතස්ස අතීතානාගතපච්චුප්පන්නං චිත්තමෙවාරම්මණං හොති, තඤ්ච ඛො පරස්සෙව, න අත්තනො.